**Návrh na vyslanie príslušníkov ozbrojených síl Slovenskej republiky na územie Českej republiky a na prítomnosť príslušníkov Armády Českej republiky na území Slovenskej republiky na účel spolupráce pri vzájomnej ochrane vzdušného priestoru**

 Slovenská republika zabezpečuje nedotknuteľnosť svojho vzdušného priestoru prostredníctvom ozbrojených síl Slovenskej republiky, a to aj v rámci integrovaného systému protivzdušnej a protiraketovej obrany Organizácie Severoatlantickej zmluvy (ďalej len „NATINAMDS“). Vysielanie príslušníkov ozbrojených síl Slovenskej republiky a prítomnosť ozbrojených síl členských štátov Organizácie Severoatlantickej zmluvy v rámci NATINAMDS je na základe uznesenia Národnej rady Slovenskej republiky č. 59 z 8. septembra 2010 podmienená osobitnými medzinárodnými zmluvami. Vo vzťahu k Českej republike bola na tento účel uzavretá 14. decembra 2011 v Piešťanoch Dohoda medzi vládou Slovenskej republiky a vládou Českej republiky o spolupráci v oblasti zabezpečenia vojenskej letovej prevádzky (ďalej len „dohoda“).

 Vzhľadom na zámer komplexného zabezpečenia nedotknuteľnosti vzdušného priestoru Slovenskej republiky a vzdušného priestoru Českej republiky prostredníctvom vzájomnej spolupráce, ktorá nie je zabezpečovaná na základe dohody, sa týmto:

**vyslovuje súhlas s vyslaním príslušníkov ozbrojených síl Slovenskej republiky na územie Českej republiky a s prítomnosťou príslušníkov Armády Českej republiky na území Slovenskej republiky na účel spolupráce pri vzájomnej ochrane vzdušného priestoru na základe Zmluvy medzi Slovenskou republikou a Českou republikou o spolupráci pri vzájomnej ochrane vzdušného priestoru, ktorá bola podpísaná v Bruseli 15. februára 2017 (ďalej len „medzinárodná zmluva“).**

 Z dôvodu, že predmetným materiálom sa zakotvuje len možnosť zabezpečenia plnenia medzinárodnej zmluvy v súlade s Ústavou Slovenskej republiky, nemá predmetný návrh žiadny vplyv na štátny rozpočet.